“หุ้นเอเชีย” เปิดบวกตามดาวโจนส์ นักลงทุนรอผลเฟด
“ตลาดหุ้นเอเชีย” เปิดบวกตามดาวโจนส์ นักลงทุนจับตาการประชุมเฟด และข้อมูลเศรษฐกิจในภูมิภาค
“ตลาดหุ้นเอเชีย” เปิดบวกตามดาวโจนส์ นักลงทุนจับตาการประชุมเฟด และข้อมูลเศรษฐกิจในภูมิภาค
1 ก.พ. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ตามทิศทางดัชนีดาวโจนส์ตลาดหุ้นสหรัฐที่พุ่งขึ้นอย่างแข็งแกร่งเมื่อวานนี้ (31 ม.ค.) หลังจากสหรัฐเปิดเผยข้อมูลต้นทุนแรงงานขยายตัวน้อยกว่าคาด ซึ่งเพิ่มความหวังว่าเงินเฟ้อสหรัฐกำลังลดต่ำลง ขณะที่นักลงทุนจับตาการประชุมนโยบายการเงินของธนาคารกลางสหรัฐ (เฟด) และรอคอยข้อมูลเศรษฐกิจในภูมิภาค
ทั้งนี้ ดัชนีนิกเกอิเปิดภาคเช้าที่ระดับ 27,483.41 จุด เพิ่มขึ้น 156.3 จุด หรือ +0.57%, ดัชนีฮั่งเส็งเปิดภาคเช้าที่ระดับ 21,920.80 จุด เพิ่มขึ้น 78.47 จุด หรือ +0.36% และดัชนีเซี่ยงไฮ้คอมโพสิตเปิดภาคเช้าที่ระดับ 3,262.20 จุด เพิ่มขึ้น 6.53 จุด หรือ +0.20%
โดยฮ่องกงเตรียมเปิดเผยข้อมูล GDP ไตรมาส 4/2565 ในวันนี้ เช่นเดียวกับไฉซินที่มีกำหนดเปิดเผยดัชนีผู้จัดการฝ่ายซื้อ (PMI) ของจีน
ด้านนักลงทุนจับตาการประชุมนโยบายการเงินของธนาคารกลางชั้นนำ 3 แห่งของโลกในสัปดาห์นี้ โดยเฟดจะแถลงผลการประชุมในวันพุธที่ 1 ก.พ.ตามเวลาสหรัฐ หรือตรงกับช่วงเช้าตรู่ของวันพฤหัสบดีที่ 2 ก.พ.ตามเวลาไทย ขณะที่นักลงทุนส่วนใหญ่คาดว่า เฟดจะปรับขึ้นดอกเบี้ย 0.25% ในการประชุมครั้งนี้
นอกจากนี้ ในวันพฤหัสบดีที่ 2 ก.พ.จะเป็นการประชุมของธนาคารกลางยุโรป (ECB) และธนาคารกลางอังกฤษ (BoE) โดยนักวิเคราะห์และนักลงทุนต่างก็คาดการณ์ว่า ECB และ BoE จะปรับขึ้นอัตราดอกเบี้ย 0.50% ในการประชุมครั้งนี้